Zobi.
28.
Na koa nana sa pou hoke ta geli vagi sa siliva, meke sa vasina hoke tava via sa qolo. 
Aeana si ta vagi vurana pa pepeso, meke kopa si ta vagi vurana pa patu ṉiṉiradi. 
Sa tie si zukea sa vasina hupohuporona; hata si asa pa korapana sa pepeso koari na pou lohidi, hata ia sa sa patu sapu koa ia kopa pa korapa huporo. 
Gelia sa sa pou pa vasina sapu seu pa kinoa tie, vasina sapu lopu hoke ene kamoa tie; na iku si tuqea sa meke isu gore pa pou. 
Na ginani si toqolo vura koari linetelete panaulu, ba pa kauruna si tava umumu sari pepeso pa gineli. 
Vura koari na patu vasina si ari na patu buma ṉedaladi, meke pa kavurudi koa sa qolo. 
Loke kurukuru tapuru va ululu ele poho ia sa siraṉa la vasina, na atata ba lopu ele dogoria. 
Na kurukuru ṉame nomadi ba lopu ele neti kamoa, na laione ba lopu ene luli i sari siraṉa arini. 
Seke pani rina tie sari patu ṉiṉiradi, pa hubi toqere si geli veko palae si arini. 
Geli nuquri rini sari patu ṉiṉiradi, meke kamoi sari na patu arilaedi. 
Hata vura nia sa vasina bukaha vura sa kolo, meke va vurai pa kalalasa sari tiṉitoṉa tomedi. 
Ba pavei kote boka ta vagi sa ginilagilana lohina? Pavei koa sa ginilagilana? 
Lopu tumae nia rina tie sa laena hinokara, sina loke tie boka dogoria koasa popoa pepeso. 
Sa kolo pa hebalana si zama, ‘Lopu koa koa rau si asa.’ Sa lamana peava si zama, ‘Lopu koa koa rau si asa.’ 
Na qolo viana lopu kote boka holu vagi nia, na siliva si lopu tata kamo pa hinoluna. 
Sa qolo pa Opira ba lopu tata kamoa sa laena sa, lopu tata tugo sari na patu arilaedi pu ziṉara na buma leleadi. 
Lopu boka vari pada la nia koari na qolo babe na qelasi ṉedaladi, meke lopu boka kapae la nia tugo koari na vinasari ṉedaladi sapu na qolo tavete ni rini. 
Arilaena hola nia sa tugo sari na patu binu na patu ziṉara; sa laena sa ginilagilana lohina si lopu boka ta kamo. 
Sa patu topazi memehena meke sa qolo viana, ba lopu kaqu boka vari pada la nia koasa laena sa. 
Ke pavei mae guana sa ginilagilana lohina? Pavei kokoana sa ginilagilana? 
Na ta tome sia pa matadi rina tie, koari na kurukuru pa galegalearane ba paere si asa. 
Sa minate meke lovu si zama, ‘Na inavoso hoborodi mo si kamo pa taliṉa mami.’ 
E Tamasa mo telena tumae nia sa siraṉa pude kamo la koa sa; Asa mo gilania pavei koana si asa. 
Ura Asa boka dogoro kamoa sa vina betona sa kasia popoa; doduru pa kauruna sa maṉauru ba dogori Sa. 
Totoso ponia ṉiniraṉira sa Tamasa sa givusu, meke tavete vura nia Sa sa padana sa kolo koari na lei, 
meke totoso vizatia Sa pavei kote hoqa sa ruku, meke sa siraṉa tanisa lei tana paka maṉauru, 
si tiqe doṉo la si Asa koasa ginilagilana lohina meke vilitia Sa, meke va sosodea Sa meke podekia Sa. 
Meke zama sa Tamasa koari na tie, ‘Sa pinamaṉana sa Tamasa, asa tu si na ginilagilana lohina, meke pude luara pania sa hahanana kaleana si na ginilae.’ ” 
