Kinabo te Zeremaea.
4.
Sa qolo si beto ṉedalana, sa qolo viana si rida. Sari patu arilaedi pa Zelepade si ta hurakatae pa ninae sisiraṉa. 
Kei, sari koreo arilaedi pa Zaione sapu noma laedi guana soku tina qolo ba kamahire si guni ni rini na raro patu, pa limana mo sa tie tavete raro patu vuradi. 
Sari siki pinomo ba va susu i mo sari tunadi, ba sari qua tinoni si ele lopu va avoso kabo tadi koburu, guana kurukuru tapuru pa qega pu hira vovoto ba lopu kopu tudia. 
Pa memeha si napiti meadi sari haha napiti pa kali sage ṉuzudi; tepa bereti sari koburu, ba loke tie boka poni. 
Sarini pu hoke hena ginani arilaedi si loke gedi pa sisiraṉa. Sarini pu manavasa sage poko pepolo si kamahire hata ginani koari na tela hika. 
Sa vina kilasa tadi qua tinoni si hola nia sa popoa Sodomu, sapu ta huara pa totoso hite meke loke lima si taliri pude toka nia. 
Visoroihe sari dia koburu tavia si via hola nia sa sinou meke keoro hola nia sa meleke, sari tinidia si ziṉara guana patu rubi meke sa dinoṉodi si doṉo lea guana patu sapaea. 
Ba kamahire si muho gua tugo na motete; lopu ta doṉo gilana pa sisiraṉa, sari kapu dia si napiti la pa susuri dia; na popa gua tugo na rerequtu huda. 
Sarini pu mate pa vedara si hite leana dia hola ni sari kasa pu mate pa soṉe; hilili na ovia meke hitehite mate dia, ura loke ginani si mae pa inuma. 
Pa limadia soti ari barikaleqe koa i tataru si raroi mo rini sari tudia soti, pude na gedi ginani totoso kamo sari qua tinoni pa tinasuna. 
Ele vala beto lania e Zihova sa Nana tinaṉaziri; ele zoropo vura nia sa Sa Nana binugoro ṉiṉirana. Asa katua sa nika pa Zaione sapu sulu pani beto nia sa sinokirae te Zerusalema. 
Lopu va hinokaria ri na baṉara pa popoa pepeso, babe sari tiena sa kasia popoa, sapu boka nuquru sari kana koari na sasada pa Zerusalema. 
Ba ta evaṉa sapu asa, koa gua koari na sinea tadi nana poropita meke sari tinavete kaleadi tadi nana hiama, sarini pu va zoloria pa vasileana sa ehara tadi na tie toṉotodi. 
Kamahire si ene tapotapoe si arini pa sisiraṉa gua ari na tie bebehudi. Na tale bonidi pa ehara tadi tie matedi si arini, ke loke tie hiva tiqu la i dia poko. 
“Taloa va seu! Boni si gamu!” Kukili guni ri na tie. “Taloa! Taloa! Lopu tiqu gami!” Totoso govete taloa rini meke ene lamae, si zama sari na tie koari na butubutu, “Mi taloa. Lopu koa turaṉa gami,” gua. 
E Zihova telena va talahuara i; na beto kopu totokoni Sa. Sari na hiama si lopu ta pamaṉae, meke sari palabatu si lopu ta galagalae. 
Beto meke ele mabo sari mata mami, eṉa lamae, hata tinokae; koari mami vetu ululu hakehakei si kopu si gami be mae si keke butubutu pude harupu gami. 
Luli gami ri na tie koari mami inene, ke lopu boka ene si gami pa siraṉa. Tata sa mami totoso, visavisa rane mo si koa hola, ura kamo mo sa mami minate. 
Sari kana pu hadu luli gami si rerege hola, holani sari atata pa galegalea rane; hadu karovoni gami rini koari na toqere meke opo aqani gami pa qega. 
Sa mami baṉara sapu tava madina koe Zihova, sa mami tinoa, si ta saputu vagi koari dia sipata. Rovea gami sapu pa maqomaqona sa si kote ta lavelave si gami koari na butubutu. 
Mi koa qetuqetu, komolo, gamu na tinoni pa Edomu, gamu pu koa pa popoa pa Uzi. Ba koa gamu ba kote tava hola atu tugo sa kapa tinasigiti; kote tava napo va viviri meke tava dodoho si gamu. 
Kei, agoi na vasileana pa Zaione, sa mua vina kilasa si kote hokoto; kote tava kokoi koe Zihova sa mua tinaraovo. Ba, gamu na tinoni pa Edomu si kote tava kilasa si gamu koari na mia sinea, meke kote tozi vurani Sa sari mia kinaleana. 
