Aisea.
25.
Zihova, Agoi sa qua Tamasa; kote va lavata Igo rau meke vahesia sa Pozamu, ura tavete vura ni Goi sari doduru tinavete variva magasadi, sari ginugua sapu pukerane tu ta balabala pude va gorevura i Goi. 
Sari na vasileana nomana si ta evaṉae na remoremo, sari vasileana ta gobana si huara i Goi, sari vasileana ṉiṉiradi sapu koai na vetu baṉara tadi na kana si lopu koa; meke lopu kaqu boka ta kuri pule. 
Gua ke sari butubutu ṉiṉiradi kote pamaṉa Nigo; sari vasileana nomadi tadi na butubutu kaleadi kote matagutu Nigo. 
Koa Goi si govete atu sari na habahuala meke koa valeana, na hinarupu tadi na tie sapu loke dia meke tasuna, na tometomeana pa totoso raneboṉi meke na aqoroana koasa rimata si Goi. Ura sari hiniva tadi tie kaleadi si guana raneboṉi sapu raza la pa gobagoba, 
meke guana maṉini pa popoa qega. Agoi va noso i sari ṉinoveoro tadi na butubutu karovodi; gua sa opoadumuna sa lei sapu va ibuna sa maṉini, ke sari kinera va kinakinai tadi tie ṉoṉovala si lopu koa. 
Koasa toqere Zaione si kote va nama ia e Zihova Tadi na Qeto Minate sa inevaṉa sapu tale ginani arilaedi mo si koa pude tadi doduru tiena sa kasia popoa, na inevaṉa vaeni taguena, na inevaṉa masa kurukuru ta vizatadi. 
Koasa toqere asa si kote va rizu pania Sa sa opoadumu tanisa minate sapu gore koari doduru tie, sa poko sapu nobidi sari doduru butubutu; 
meke sa minate si kote onolo pania Sa pude kaqu beto hokara. E Zihova Tadi na Qeto Minate si kote puha pani sari kolomata koari doduru isumata; kote va rizu pani Sa sari na kinurekure tadi Nana tinoni koasa doduruna sa popoa pepeso, 
Koasa rane asa si kote zama si arini, “Hinokara, Asa tu sa nada Tamasa; raṉea gita si Asa, meke harupu gita Sa. E Zihova tu si raṉea gita; mada qetu nia sa Nana tinaharupu.” 
Sa Limana e Zihova si kote lavelave nia sa toqere Zaione; ba sari tie pa Moabi si kote ta neti gore. Kote guana duduli sapu ta neti gore pa ebasadi rina kurukuru. 
Kote repaha sagei rini limadia guana tie huhuvena sapu repahi sari limana pude tunuru. Kaqu vagi pania sa Tamasa sa dia vinahesi pule be vea tumatumae gua si arini pa limadia. 
Kote va gore pani Sa sari goba ululudi te Moabi, kote va eko goreni Sa; kote va gore lani sa pa pepeso, gore kamo hokara la pa kavuru. 
