Aisea.
30.
Zama vura guahe se Zihova, “Madi talotaṉa sari koburu tasunadi, koa rini pu tavete vurani sari dia binalabala pu lopu Taqarau, pu tavete vinariva egoi sapu lopu goto pa Maqomaqoqu, meke vari tomotomoe ni sari dia sinea; 
pu gore la pa Izipi meke lopu nanasa nia rini sa Qua hiniva; pu hata tinokae koe Pero pude lavelave ni, la aqorae koe Izipi pude ta tokae. 
Ba sa lave te Pero si na kinurekure tamugamu, sa aqoro te Izipi si na vina goremia gamu. 
Ele la koa dia pa Zoani sari mia palabatu paleke inavoso meke tiqe hogoto la pa Hanesi si keke puku tie vivinei tamugamu, 
ba doduru tie Ziuda si kote tava kurekure beto sina loke laedi sari na tie Izipi koa gamu loketoṉa si kote paleke mae nia rini pude tokani gamu. Ke kote tava kurekure meke va gore puleni gamu si gamu.” 
Hie sa kinorokorotae te Tamasa pa guguadi rina kurukuru ṉame pa Neqevi: “Ene nuquru gua pa popoa tasunana meke koa ia tinasuna, siṉi ia na laione, vasina koa ia soku votivotiki noki variva mate, si keke puku tie, paleke tinagotago pa mudi doṉ'ki, dia tinagotago vinariponi si pa podu mudidi rina kameli, la koasa butubutu sapu lopu kote ta tokae nia rini, 
la pa Izipi, sapu loke laena sa nana tinokae. Gua ke poza nia, ‘Rehabi Udapelu’ Arau si asa. 
Mu la, mamu kubere goreni sari zinama hire, gasi goreni pa pepa ta viqusuna, pude koari na rane pu korapa mae si kote na vina sosode loke vina betona si asa. 
Hire sari tie lopu luli zinamadi, na koburu sekesekeidi, koburu sapu korodia va avoso la koari na vina turu te Zihova. 
Zama i arini sari na tie dodogorae, ‘Mi lopu dodogoro pule!’ meke koari na poropita si, ‘Mi lopu mae totoli va toṉoto puleni gami! Tozini gami mo sari tiṉitoṉa leanadi, mi tozini gami mo sari sinekesekei gua pu hiva avosi gami. 
Rizu taloa, vura taloa koasa siraṉa hie, meke lopu mae zama nia koa gami si Asa sapu Hopena pa Izireli!.’ ” 
Gua asa ke, hie si zama nia sa Tamasa Hopena pa Izireli: “Sina kilua gamu sa inavoso hie, meke na ṉinovaṉovala si kalavarae ia gamu, na kinohakoha si ronua gamu, 
ke sa sinea hie si kote guana goba ululuna, sapu viqala meke potele, meke ilasa gore va hodaka, pa totoso hite mo. 
Kote poraka umumu guana raro patu, sapu ta inete lopu ta tatarue hokara, meke sari na videvidena si lopu noma pude boka paleke ni motete pa nika babe pude siovo ni kolo pa berukehe.” 
Ke hie si zama nia sa Baṉara Zihova, sa Tamasa Hopena pa Izireli: “Pana kekere pule mae mo gamu koa Rau, meke magogoso koa Rau si kote ta harupu si gamu, sa mia ṉiniraṉira si pa kinoa noso mo meke pa rinaṉeraṉe, ba lopu hiva tagoi gamu si arini. 
Zama si gamu, ‘Lokari, kote koi mami pa hose meke govete mami.’ Ke kote govete mia tu! Zama si gamu, ‘Kote koi taloa mami pa hose reregedi.’ Ba sari tie hadu luli si kote rerege hola la tu! 
Keke tina si kote govete sapu keke tie mo hadu i; pana ka lima tie hadu gamu si kote doduru mo si govete, osolae sapu koa hola koa gamu si guana keke pitipiti pa batu toqere, guana poko koa ia kubekubere pa toqere.” 
Gua ba okoro sisigiti nia e Zihova pude vata dogoro nia sa Nana tataru koa gamu; ke gasa turu si Asa pude va dogoro ni gamu sa Nana tataru variva tukana. Ura se Zihova si na Tamasa vilavilasa pa tinoṉoto. Tamanae sari doduru pu koa aqa koa Sa! 
Gamu na tiena sa popoa Zaione, pu koa pa Zerusalema, kote noso kabo si gamu. Na kote tataru hola si Asa pana kabo hata tinokae si gamu! Pana avoso gamu Sa si kote olaṉa mo si Asa. 
Na bereti tinasuna tugo si vatu nia e Zihova meke na kolo tinasigiti, gua ba kamahire si lopu kote ta tome sari na mia tie va tumatumae; kote dogoroni mata mia soti gamu si arini. 
Be taliri la si gamu pa kali matao babe pa kali gede ba sari taliṉa mia si kote avosia mo si keke mamalaiṉi pa mudimia sapu zama guahe, “Hie tu sa siraṉa; mae ene gua tani.” 
Totoso asa si kote huara pani gamu sari na mia beku sapu ta pokoe siliva meke sari mia kineha ta peqodi sapu ta pokoe qolo; kote gona pani gamu, guana oki palae poko variva malederedi, meke kote zama, “Taloa koa rau!” 
Kote garunu poni gamu ruku Sa pude tadi na kiko pu letei gamu pa pepeso, meke sari ginani pu vura pa pepeso si kote tolavaedi meke soku. Koasa rane asa si kote nomana sa pavasa duduli tadi na bulumakao. 
Sari na bulumakao meke na doṉ'ki pu geli pepeso pa inuma si kote hena va leana duduli sapu tava tanadi va leana. 
Koasa rane sapu tava mate sari na mia kana, totoso ta huara gore sari dia vetu hakehakei ululudi, si kote totolo gore sari na kolo koari doduru toa na doduru toqere ululudi. 
Sa sidara si kote keana guana rimata, meke sa rimata si kote zuapa totoso bakala, gua tugo sa kalalasadi ka zuapa rane dodurudi. Hie si kote evaṉa totoso pusi e Zihova sari bakora tadi Nana tinoni, meke salaṉi Sa sari dia tinasigiti. 
Doṉo la, sa pozana e Zihova si mae gua pa seu, turaṉae tinaṉaziri maṉinina meke moatana sa tuṉaha korapa sage; sari beruna si siṉi na binugoro, meke sa meana si na nika halalana. 
Sa siniṉo Tanisa si guana naqe sapu ṉiṉira sigiti gorena, meke odu sage kamo pa rua. Niu i Sa sari na butubutu meke vizata vagi Sa sarini pu kote tava kilasa; va soto ni Sa pa ṉuzudi rina tie sari iku meke turaṉa taloa ni la pa tina huara. 
Meke kote kera si gamu gua koasa boṉi sapu qetuqetu nia gamu si keke inevaṉa hopena; kote qetu sari bulomia gua totoso ivivu meke sage sari na tie la koasa toqere te Zihova, koasa Patu heheda te Izireli. 
E Zihova kote va avosoni koari na tie sa Nana mamalaiṉi pa paka maṉauru, meke kote va dogoro ni Sa sa sekena sa Limana turaṉae tinaṉaziri meke na nika halalana, turaṉae na paka maṉauru, na lovua meke na ruku kokoreo. 
Sa mamalaiṉi te Zihova kote va matagutu ia sa popoa Asiria; koasa Nana kolu binaṉara kote seke goreni Sa. 
Pana ta seke va bakora sari pa Asiria koasa Nana kolu vari kilasi si kote peka sari Nana tinoni koari na dia tabarini meke na mike, totoso raza i Sa meke seke ni Limana Sa. 
Pukerane si ele tava nama sa vasina, sapu halala ia na nika, pude sulu ia sa baṉara tadi pa Asiria; sa pou sapu koa ia nika si labe meke lohi, na katu va leana hola sina soku sa hudana; sa siniṉo te Zihova, sapu guana zoloro gorena sa patu lera pa nai, kote va huruṉuna. 
